 NA JUSTUS OCHIENG KENYA Kwanza wameondoa ulinzi kwa kiongozi wa Azimio La Umoja-One Kenya Raila Odinga, Martha Karua, Kalonzo Musyoka (Wiper), na baadhi ya magavana, wamesema viongozi hao wakiwahutubia wanahabari jijini Nairobi mnamo Jumanne. Aliyekuwa Waziri wa Ulinzi Eugene Wamalwa amefichua hayo na kuongeza inasikitisha kwamba serikali inachukua hatua hiyo wakati ni bayana kwamba Mbw Odinga na Kalonzo ambao waliwahi kuwa Waziri Mkuu na Makamu wa Rais mtawalia, wanahitajika kila saa kuwa na walinzi kwa mujibu wa Katiba. “Bw Odinga alikuwa Waziri Mkuu wa Pili naye Bw Musyoka alikuwa Makamu wa Rais wa 10 na hivyo ni wajibu wa serikali kuwapa ulinzi. Isitoshe, hatua hii ya kuondoa walinzi inajiri wakati kundi linaloogopewa la polisi waangamizaji  la OSU likiongozwa na Bw Zachary Kariuki limefufuliwa,” amesema Bw Wamalwa. Kiongozi wa Wiper Kalonzo ametoa maelezo kuhusu OSU akiibua madai kuwa wanavaa kiraia na wanatoka kwa kabila moja. “Nia yao ni kuwaangamiza viongozi wa Azimio na waandamanaji,” amesema Bw Musyoka. Naye Bi Karua ambaye aliwahi kuwa Waziri wa Masuala ya Kikatiba, amesema serikali imeingia kwa mkataba haramu na mamluki wauaji. “Haya yote yanafanyika wakati ambapo Rais alitoa matamshi ya “kusafirisha” kiongozi wa Azimio Raila Odinga na Rais Mstaafu Uhuru Kenyatta. Mkutano uliandaliwa katika Ikulu kupanga njama ya kuwashambulia Wakenya,” amesema Bi Karua. Ameongeza kwamba tayari athari za ‘serikali kutojali’ maisha ya Wakenya ndicho kinaendelea ambapo “kuna mashambulio yaliyopangwa na yanayoendelea katika eneo la Sondu na yamepangwa kutekelezwa na kaunti kadhaa.” Ametoa wito kwa polisi wajiepushe dhidi ya kukubali kutumiwa vibaya na viongozi wa Kenya Kwanza. “Maandamano yetu ya Jumatano, Alhamisi na Ijumaa yangalipo jinsi ambavyo tulipanga,” amemalizia akisisitiza unyama wa kuua mwili hauwezi ukaua moyo na ari ya kujikomboa kutoka kwa utawala dhalimu. Kwingineko, Rais wa Chama cha Wanasheria Nchini (LSK) Eric Theuri ametoa wito kwa waandamanaji kufanya maandamano ya amani. Amesema haki ya kuandamana haimruhusu yeyote kukiuka sheria. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  